ai4bharat/Pralekha huggingface dataset:
சிறப்பு சேவைகள் மற்றும் கட்டுரைகள்
மதுரவாயல் - துறைமுகம் பறக்கும் மேம்பாலச் சாலைத் திட்டம் ரூ.5800 கோடியில் 30 மாதத்திற்குள் பணிகள் முடிக்கப்படும் - சென்னைத் துறைமுக ஆணையத் தலைவர் சுனில் பாலிவால்
மதுரவாயல் – துறைமுகம் இடையேயான பறக்கும் மேம்பாலச் சாலைத் திட்டம் ரூ.5800 கோடியில் 30 மாதத்திற்குள் பணிகளை முடிக்க உள்ளதாகவும், இதற்கான பணிகள் விரைவில் தொடங்க உள்ளதாகவும், சென்னைத் துறைமுக ஆணையத் தலைவர் சுனில் பாலிவால் தெரிவித்துள்ளார்.
சென்னைத் துறைமுக ஆணையத் தலைவரும் காமராஜர் துறைமுக மேலாண் இயக்குநருமான திரு. சுனில் பாலிவால் சென்னைத் துறைமுக அலுவலகத்தில் இன்று நடைபெற்ற செய்தியாளர்களை சந்திப்பில் இதனைக் கூறினார்.
மேலும் துறைமுகத்தில் கையாளப்பட்ட பொருட்களின் அளவு, வருவாய் மற்றும் செலவினங்கள் குறித்து விரிவாக பேசினார். சென்னைத் துறைமுகம் நாட்டிலேயே அதிகளவில் ஆட்டோமொபைல் உதிரிபாகங்களைக் கையாளும் துறைமுகமாக உள்ளது என்றார். மேலும், காமராஜர் துறைமுகம் நாட்டிலேயே நவீன வசதிகள் உடைய துறைமுகங்களில் ஒன்றாகத் திகழ்ந்து வரும் அதே வேளையில், செயலாக்கக் கட்டணம் மிகக் குறைவாக வசூலித்து நாட்டிலேயே முன்மாதிரியான துறைமுகமாகச் செயல்பட்டு வருவதாகத் தெரிவித்தார்.
சென்னைத் துறைமுகம் 2021 -2022ஆம் ஆண்டு நிதியாண்டில் 111 கோடி ரூபாய்க்கும் அதிகமாக வருவாய் ஈட்டியுள்ளதாவும், காமராஜர் துறைமுகம் சுமார் 531.95 கோடி ரூபாய் வருவாய் ஈட்டியுள்ளதாகவும் தெரிவித்தார்.
மதுரவாயல் - சென்னைத் துறைமுகம் பறக்கும் சாலைத் திட்டத்தில் சிவானந்தா சாலை முதல் கோயம்பேடு வரை ஈரடுக்கு மேம்பாலம் அமையவுள்ளது என்றும் அதில் கீழ் அடுக்கில் உள்ளுர் வாகனங்களும், மேல் அடுக்கில் துறைமுகம் செல்லும் வாகனங்களும் செல்லும் வகையில் உருவாக்கப்படவுள்ளது என்றும் கூறினார்.
மதுரவாயலில் இருந்து ஸ்ரீபெரும்புதூர் வரை பறக்கும் மேம்பால சாலை அமைப்பது தொடர்பாக பேச்சுவார்த்தை நடைபெற்று வருவதாகவும் அவர் தெரிவித்தார்
இந்த செய்தியாளர் சந்திப்பில் சென்னைத் துறைமுக ஆணைய துணைத் தலைவர் திரு. அருண்குமார், சென்னை பத்திரிகை தகவல் அலுவலக கூடுதல் தலைமை இயக்குனர் திரு. மா. அண்ணாதுரை ஆகியோர் உடன் இருந்தனர்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
சென்னை, புதுச்சேரி உள்ளிட்ட 19 இடங்களில் போர்விமானங்கள் அவசரகால தரையிறங்கும் வசதி: மத்திய அமைச்சர் திரு நிதின் கட்கரி
நாட்டின் பாதுகாப்பை வலுப்படுத்துவதற்காக 19 இடங்களில் போர்விமானங்கள் அவசரகால தரையிறங்கும் வசதி ஏற்படுத்தப்படும் என்று மத்திய சாலை போக்குவரத்து மற்றும் நெடுஞ்சாலைகள் அமைச்சர் திரு நிதின் கட்கரி கூறியுள்ளார். மத்திய பாதுகாப்பு அமைச்சர் திரு ராஜ்நாத் சிங்குடன் ராஜஸ்தான் மாநிலத்தில் தேசிய நெடுஞ்சாலை-925ஏ பகுதியில் அவசரகால தரையிறங்கும் வசதியை இன்று தொடங்கி வைத்துப் பேசிய அவர், முக்கியத்துவம் வாய்ந்த எல்லைகளை பாதுகாப்பதன் மூலம் நாட்டின் பாதுகாப்பு மேலும் வலுவடையும் என்று தெரிவித்தார்.
சென்னை, புதுச்சேரி சாலை மற்றும் ராஜஸ்தான், மேற்கு வங்கம், ஆந்திரப் பிரதேசம், ஹரியானா, குஜராத், ஜம்மு-காஷ்மீர், அசாம் உள்ளிட்ட மாநிலங்களின் 19 இடங்களில் அவசரகால தரையிறங்கும் வசதி ஏற்படுத்தப்படும் என்று திரு கட்கரி கூறினார்.
பிரதமர் திரு நரேந்திர மோடியின் தலைமையின் கீழ் உலகத்தரம் வாய்ந்த தேசிய நெடுஞ்சாலையைக் கட்டமைக்கும் பணி அதிவிரைவாக மேற்கொள்ளப்படுவதாக அமைச்சர் தெரிவித்தார். இனி நமது தேசிய நெடுஞ்சாலைகளை ராணுவத்தினரும் பயன்படுத்துவார்கள் என்பதால் நம் நாடு மேலும் பாதுகாப்பாக இருப்பதுடன், அவசரகால நிலைகளுக்கு எப்போதும் தயாராகவே இருக்கும்.
மத்திய ஜல் சக்தி அமைச்சர் திரு கஜேந்திர சிங் ஷெகாவத், பாதுகாப்பு படைகளின் தலைவர் ஜெனரல் பிபின் ராவத், விமானப்படை தலைவர் திரு ஆர் எஸ் பதௌரியா ஆகியோரும் நிகழ்ச்சியில் கலந்து கொண்டார்கள்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1753466
ஊரக வளர்ச்சி அமைச்சகம்
ஊரக மேம்பாட்டு அமைச்சகத்தின் ‘பாலின உரையாடல்’ நிகழ்ச்சி: 3000க்கும் மேற்பட்டோர் காணொலி மூலம் பங்கேற்பு
தீன்தயாள் அந்தியோதயா திட்டம் - தேசிய ஊரக வாழ்வாதாரத் திட்டம் ஆகியவை கடந்த 11ம் தேதி நடத்திய, 3வது ‘பாலின உரையாடல்’ நிகழ்ச்சியில் 34 மாநிலங்களில் இருந்து 3,000க்கும் மேற்பட்ட ஊழியர்கள் மற்றும் சுய உதவிக் குழு உறுப்பினர்கள் கலந்து கொண்டனர்.
நாடு முழுவதும் பாலினக் கண்ணோட்டத்துடன், தீன்தயாள் அந்தியோதையா திட்டம் குறித்து விழிப்புணர்வை ஏற்படுத்த, தேசிய அளவில் நடத்தப்பட்ட காணொலி நிகழ்ச்சிதான் இது. இந்த கலந்துரையாடலின் கருப்பொருள், "பெண்கள் கூட்டம் மூலம் உணவு மற்றும் ஊட்டச்சத்து பாதுகாப்பை மேம்படுத்துதல்’’ ஆகும். அம்ரித் மகோத்ஸவத்தின் கீழ் ‘புதிய பாரதத்தின் பெண்கள்’ என்ற கருப்பொருளுடன், மத்திய ஊரக மேம்பாட்டு அமைச்சகத்தின் சிறப்பு வாரக் கொண்டாட்டத்தின் ஒரு பகுதியாக இந்த நிகழ்ச்சி நடத்தப்பட்டது.
இந்நிகழ்ச்சி மூலம் சுய உதவிக் குழுவைச்சு சேர்ந்த பெண்கள் மற்றும் மாநில ஊரக வாழ்வாதார திட்டங்களின் பயனாளிகள் ஆகியோரின் குரல்கள் மற்றும் சிறந்த நடைமுறைகளைத் தேசிய ஊரக வாழ்வாதார திட்ட அதிகாரிகளால் அறிய முடிந்தது. .
இந்தக் காணொலி நிகழ்ச்சியில் உரையாற்றிய மத்திய ஊரக மேம்பாட்டு அமைச்சகத்தின் செயலாளர் திரு நகேந்திரநாத் சின்ஹா, பழக்கவழக்கம் மாற்றம் மற்றும் சேவைகளைப் பெறுவதில் பெண்களின் ஆற்றலைச் சுட்டிகாட்டினார். 5.5 கோடி ஊரக வீடுகளில் கோவிட்-19 குறித்த விழிப்புணர்வை ஏற்படுத்தியதில், நாடு முழுவதும் உள்ள சுயஉதவிக் குழுப் பெண்கள் முக்கிய பங்காற்றியதாக அவர் கூறினார்.
உணவு, ஊட்டச்சத்து, ஆரோக்கியம் மற்றும் சுகாதாரம் தொடர்பான விஷயங்கள் சார்ந்த நோக்கம் மற்றும் முன்முயற்சிகளை ஊரக மேம்பாட்டுத்துறை இணைச் செயலாளர் திருமதி நிதா கேஜ்ரிவால் பகிர்ந்து கொண்டார்.
ஊட்டசத்துக் குறைபாட்டுக்கு எதிராகப் போராடுவது, கிராமங்களில் உள்ள வீடுகளில் வருமானத்தை அதிகரிப்பது, உற்பத்தியை மேம்படுத்துவது, ஊட்டசத்துமிக்க பயிர்களை பல்வகைப்படுத்துவது, சமூகப் பழக்க வழக்க மாற்றம் போன்ற பணிகளில் சுய உதவிக் குழுவினர் ஈடுபடுவதாகவும் அவர் தெரிவித்தார்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்: https://pib.gov.in/PressReleseDetail.aspx?PRID=1805550
பிரதமர் அலுவலகம்
பிரபல கார்ட்டூன் கலைஞர் திரு.நாராயண் தேப்நாத் அவர்களின் மறைவுக்குப் பிரதமர் இரங்கல் தெரிவித்துள்ளார்
பிரபல கார்ட்டூன் கலைஞர் திரு.நாராயண் தேப்நாத் அவர்களின் மறைவுக்குப் பிரதமர் திரு.நரேந்திர மோடி ஆழ்ந்த இரங்கல் தெரிவித்துள்ளார்.
டுவிட்டர் பதிவில் பிரதமர் கூறியிருப்பதாவது;
“திரு.நாராயண் தேப்நாத் அவர்கள் தமது படைப்புகள், கார்ட்டூன்கள் மற்றும் சித்திரங்கள் மூலம் பலரது வாழ்க்கையை விளக்கம் பெற செய்துள்ளார். அவரது படைப்புகள் அவரின் மதிநுட்பத்தைப் பிரதிபலித்தன. அவரால் உருவாக்கப்பட்ட கேலிச்சித்திரங்கள் உலகம் முழுவதும் செல்வாக்குப் பெற்றவை. அவரது மறைவால் கவலையடைந்தேன். அவரது குடும்பத்தினருக்கும், ஆதரவாளர்களுக்கும் இரங்கல்கள். ஓம் சாந்தி”.
பிரதமர் அலுவலகம்
நாட்டின் தொலைதூரப் பகுதிகளில் கூட சுகாதார உள்கட்டமைப்பு பெருமளவு மேம்படுத்தப்பட்டுள்ளதைக் காண்பது திருப்தியளிக்கிறது: பிரதமர்
நாட்டின் தொலைதூரப் பகுதிகளில் கூட சுகாதார உள்கட்டமைப்பு பெருமளவு மேம்படுத்தப்பட்டுள்ளதைக் காண்பது திருப்தியளிப்பதாக பிரதமர் திரு.நரேந்திர மோடி கூறியுள்ளார்.
பிரதமர் தொடங்கி வைத்த தியோகரில் உள்ள எய்ம்ஸ் மருத்துவமனையில் ஏற்பட்டுள்ள சுகாதாரப் புரட்சி குறித்து ட்விட்டரில் பதிவிட்டுள்ள ஜார்க்கண்ட் மாநிலம் கோடா மக்களவை உறுப்பினர் டாக்டர் நிஷிகந்த் துபேவுக்கு பதிலளித்து திரு.மோடி கூறியிருப்பதாவது;
“இன்றைய இணையவழிக் கருத்தரங்கில் நான் சுகாதாரத் துறையின் முன்னேற்றம் பற்றிப் பேசினேன். நாட்டின் தொலைதூரப் பகுதிகளில் கூட சுகாதார உள்கட்டமைப்பில் நிறைய முன்னேற்றம் ஏற்பட்டுள்ளதைக் காண்பது திருப்தி அளிக்கிறது, இதுவும் ஒரு எடுத்துக்காட்டு”.
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்டுள்ள கொவிட் தடுப்பூசிகளின் மொத்த எண்ணிக்கை 63 கோடியை கடந்தது
இந்தியாவில் செலுத்தப்பட்டுள்ள கொவிட் தடுப்பூசியின் மொத்த எண்ணிக்கை 63 கோடியைக் கடந்துள்ளது. கடந்த 24 மணி நேரத்தில் 73,85,866 தடுப்பூசிகள் செலுத்தப்பட்டுள்ளன. இன்று காலை 7 மணிக்குக் கிடைத்த முதற்கட்ட தகவலின்படி, மொத்தம் 67,80,301 முகாம்களில் 63,09,17,927 தடுப்பூசிகள் போடப்பட்டுள்ளன.
கடந்த 24 மணி நேரத்தில் 35,840 பேர் குணமடைந்தனர். இதன் மூலம் குணமடைந்தவர்களின் மொத்த எண்ணிக்கை 3,18,88,642 ஆக உயர்ந்துள்ளது.
நம் நாட்டில் குணமடைந்தவர்களின் விழுக்காடு, 97.53 சதவீதமாக உள்ளது.
தொடர்ந்து 63 நாட்களாக புதிய பாதிப்புகளின் எண்ணிக்கை 50,000க்கும் குறைவாக ஏற்பட்டு வருகிறது.
கடந்த 24 மணி நேரத்தில் 45,083 பேர் புதிதாகத் தொற்றுக்கு ஆளாகியுள்ளனர்.
இந்தியாவில் கொவிட் தொற்றுக்கு சிகிச்சை பெறுவோரின் எண்ணிக்கை 3,68,558 ஆக உள்ளது. இது, நாட்டின் மொத்த பாதிப்பில் 1.13 சதவீதம் ஆகும்.
கடந்த 24 மணி நேரத்தில் 17,55,327 பரிசோதனைகளும், இந்தியாவில் இதுவரை மொத்தம் 51,86,42,929 பரிசோதனைகளும் மேற்கொள்ளப்பட்டுள்ளன.
வாராந்திர தொற்று உறுதி விழுக்காடு தொடர்ந்து 65 நாட்களாக 3 சதவீதத்திற்கும் குறைவாக, 2.28 சதவீதமாகவும், தினசரி தொற்று உறுதி விகிதம் 2.57 சதவீதமாகவும் இன்று பதிவாகியுள்ளது. தொடர்ந்து 34 நாட்களாக அன்றாட தொற்று உறுதி விழுக்காடு 3 சதவீதத்திற்குக் குறைவாகவும், 83 நாட்களாக 5 சதவீதத்திற்குக் குறைவாகவும் ஏற்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1750076
உள்நாட்டு விமானப் போக்குவரத்து அமைச்சகம்
கோவை விமான நிலையத்தில் நடைபெற்று வரும் திட்டப்பணிகளின் முன்னேற்றம் குறித்து திரு.சுரேஷ் பிரபு ஆய்வு
விமான நிலையத்தில் நிலவும் நெரிசலைக் குறைக்க ஏதுவாக, பணிகளை விரைவுப்படுத்தி முடிக்குமாறு அதிகாரிகளுக்கு உத்தரவு
கூடுதல் நில ஒதுக்கீடு குறித்து தமிழக முதலமைச்சரின் கவனத்திற்கு கொண்டு செல்வதாக தகவல்
கோவை விமான நிலையத்தில் கடும் நெரிசல் நிலவுவதாக வந்த புகாரின் பேரில், விமானப் போக்குவரத்துத் துறை அமைச்சர் திரு.சுரேஷ் பிரபு, கோவை விமான நிலையத்தில் நடைபெற்று வரும் பணிகளின் முன்னேற்றம் குறித்து ஆய்வு செய்தார். அதிகரித்து வரும் பயணிகளின் தேவையை பூர்த்தி செய்யும் வகையில், தற்போதுள்ள நிலத்தில் மேற்கொள்ளப்பட்டுவரும் கீழ்கண்ட பணிகள் குறித்து இந்திய விமான நிலையங்கள் ஆணையம், அமைச்சரிடம் விரிவாக எடுத்துக் கூறியது. அனைத்துப் பணிகளும் விரைவில் நிறைவடையும் நிலையில் உள்ளதாகவும் தெரிவிக்கப்பட்டது.
1. ரூ.180 கோடி செலவில் புதிய புறப்பாடு முனையம்
2. ரூ.30 கோடி செலவில் கூடுதலாக 5 விமானத்திற்கு செல்லும்
பாதை  அமைத்தல்
3. ரூ.49 கோடி செலவில் கூடுதல் குடியிருப்புகள் கட்டும்
பணி
தற்போது நடைபெற்று வரும் அனைத்து பணிகளையும் விரைவுபடுத்தி முடித்து, நெரிசலை குறைக்கும் வகையில், கூடிய விரைவில் பயணிகளின் பயன்பாட்டிற்கு கொண்டு வருமாறு அதிகாரிகளுக்கு அமைச்சர் உத்தரவிட்டுள்ளார். ஓடுதளத்தையொட்டி முனையங்களின் மேம்பாட்டு பணிக்காக, கூடுதலாக 468 ஏக்கர் நிலம் ஒதுக்கும்படி தமிழக அரசிடம் கோரியிருப்பதாக, இந்திய விமான நிலையங்கள் ஆணைய அதிகாரிகள், அமைச்சர் திரு. சுரேஷ் பிரபுவின் கவனத்திற்கு கொண்டு வந்தனர். இதுகுறித்து தமிழக முதலமைச்சரின் கவனத்திற்கு கொண்டு செல்வதாக அதிகாரிகளிடம் அமைச்சர் திரு.சுரேஷ் பிரபு தெரிவித்துள்ளார்.
---------
எம்எம்/கோ
(Visitor Counter : 78
பெருநிறுவனங்கள் விவகாரங்கள் அமைச்சகம்
திவால், வாராக்கடன் விதி 2016 சட்டத் திருத்தத்திற்கு அவசர சட்டம்
சட்டவிதிகளை துஷ்பிரயோகம் செய்பவர்கள், நேர்மையற்றவர்கள் மற்றும் வேண்டுமென்றே தவறு செய்பவர்களிடமிருந்து பாதுகாப்பதற்காக அவசர சட்டம் நிறைவேற்றப்படுகிறது
வங்கிகளின் வாராக்கடன் மற்றும் திவால் சட்டம் 2016ல் திருத்தம் மேற்கொள்ளும் அவசர சட்டத்திற்கு குடியரசுத் தலைவர் ஒப்புதல் அளித்திருப்பதாக இன்று மத்திய அரசு அறிவித்துள்ளது.
சட்டவிதிகளை துஷ்பிரயோகம் செய்பவர்கள், நேர்மையற்றவர்கள் மற்றும் வேண்டுமென்றே தவறு செய்பவர்களிடமிருந்து பாதுகாப்பதற்காக அவசர சட்டம் நிறைவேற்றப்படுகிறது. செயல்படாத சொத்துக்கள் மீதான கடனை திரும்பச் செலுத்துவதற்கு போதிய வசதி இருந்தும், கடனை செலுத்தாத கடன்தாரர், இணக்கம் இல்லாத சூழலை உருவாக்கி நிறுவனம் திவால் ஆனதாக கலைப்பதில் வெற்றிகரமாக தீர்மானம் நிறைவேற்றும் நபர்களை இந்த சட்டம் தடுத்து நிறுத்துகிறது. தீர்மானம் நிறைவேற்றுதல் மற்றும் நிறுவனத்தை கலைக்கும் நடவடிக்கைகளில் இருந்து குறிப்பிட்ட நபர்கள் ஒதுக்கி வைக்கப்படுவார்கள். மேலும், இந்தத் தீர்மானத் திட்டத்தை ஏற்றுக்கொள்வதற்கு முன்பு, கடன் வழங்குவோர் குழு தேவையான ஆய்வு நடத்துவதற்கும், சாத்தியங்களை ஆராயவும் வழி வகுக்கிறது. இந்தியாவின் திவால் மற்றும் வாராக்கடன் வாரியத்திற்கும்  கூடுதல் அதிகாரம் வழங்கப்படுகிறது.
இந்தியன் திவால் மற்றும் வாராக்கடன் வாரிய ஒழுங்குமுறை விதிகளில் சமீபத்தில் மேற்கொள்ளப்பட்ட திருத்தப்படி, தீர்மானத் திட்டத்தின் முந்தைய நிலை, முன்னுரிமை தகவல்கள், குறைக்கப்பட்ட மதிப்பீடு அல்லது மோசடி பரிவர்த்தனைகள் போன்ற அனைத்தும் கடன் வழங்குவோர் குழு முன்பு பட்டியலிடப்பட்டு, அதன் அடிப்படையில் முடிவு எடுக்கப்படும்.
பணம் செலுத்தாத நிறுவனங்கள், நிதிகளை பெருநிறுவன கட்டமைப்புகளுக்கு திசை திருப்புவதைக் கட்டுப்படுத்துவது, வங்கித் துறையில் சீர்திருத்தம் மேற்கொள்வது, அரசு அறிமுகப்படுத்தும் சீர்திருத்தத்தை முன்னிட்டு ஏதேனும் ஒரு துறையை பாதிப்பின்றி அகற்றுதல் போன்றவை மீது நடவடிக்கை எடுக்கவும் கூடுதலாக வழிவகுக்கப்படுகிறது. இதுபோன்ற நடவடிக்கைகள் பொருளாதாரம் வலுவடையவும், நேர்மையான வியாபாரிகளை ஊக்குவிக்கவும், தொழில் முனைவோருக்கு நம்பிக்கையூட்டும் சூழலை உருவாக்கவும் உதவும்.
பிரிவு 2, 5, 25, 30 மற்றும் 240 ஆகிய விதிகளில் சட்டத்திருத்தம் செய்யப்பட்டு, புதிய பிரிவு 29ஏ மற்றும் 235ஏ விதிகள் நுழைக்கப்பட்டுள்ளன.
(Visitor Counter : 106
உள்துறை அமைச்சகம்
பிகார் மற்றும் உத்தரப்பிரதேசத்தில், மின்னல் மற்றும் கனமழை காரணமாக உயிரிழந்தோருக்கு மத்திய உள்துறை அமைச்சர் திரு.அமித்ஷா இரங்கல்
“பிகார் மற்றும் உத்தரப்பிரதேசத்தில் மின்னல் மற்றும் கனமழை காரணமாக உயிரிழப்பு ஏற்பட்டதை அறிந்து மிகுந்த துயரமடைந்துள்ளேன்”: திரு.அமித்ஷா
“இந்தப் பேரிடரில் உயிரிழந்தோர் குடும்பங்களுக்கு எனது ஆழ்ந்த இரங்கலைத் தெரிவித்துக் கொள்வதோடு, காயமடைந்தவர்கள் விரைவில் குணமடையவும் பிரார்த்திக்கிறேன்” : திரு.அமித்ஷா
பிகார் மற்றும் உத்தரப்பிரதேச மாநிலங்களில் மின்னல் மற்றும் கனமழை காரணமாக உயிரிழந்தோருக்கு மத்திய உள்துறை அமைச்சர் திரு.அமித் ஷா இரங்கல் தெரிவித்துள்ளார். திரு.அமித் ஷா வெளியிட்டுள்ள டுவிட்டர் பதிவில், “பிகார் மற்றும் உத்தரப்பிரதேச மாநிலங்களில், மின்னல் மற்றும் கனமழை காரணமாக உயிரிழப்பு ஏற்பட்டதை அறிந்து மிகுந்த துயரமடைந்துள்ளேன்” என்று குறிப்பிட்டுள்ளார்.
இரு மாநிலங்களிலும், மீட்பு மற்றும் நிவாரண நடவடிக்கைகள் முழுவீச்சில் மேற்கொள்ளப்பட்டு வருவதாகவும் உள்துறை அமைச்சர் தெரிவித்துள்ளார்.
“இந்தப் பேரிடரில் உயிரிழந்தோர் குடும்பங்களுக்கு தமது ஆழ்ந்த இரங்கலைத் தெரிவித்துக் கொள்வதுடன், காயமடைந்தவர்கள் விரைவில் குணமடைய பிரார்த்திக்கிறேன்” என்றும் திரு.அமித் ஷா கூறியுள்ளார்.
சுகாதாரம் மற்றும் குடும்ப நலத்துறை அமைச்சகம்
மாநிலங்களுக்கும் யூனியன் பிரதேசங்களுக்கும் சுமார் 58.76 கோடி கொவிட் தடுப்பூசிகள் விநியோகம்
நாடு தழுவிய தடுப்பூசித் திட்டத்தின் ஒரு பகுதியாக, இந்திய அரசு இதுவரை, 58.76 கோடிக்கும் அதிகமான  கொவிட் தடுப்பூசி டோஸ்களை, மாநிலங்களுக்கும், யூனியன் பிரதேசங்களுக்கும், இலவசமாக வழங்கியுள்ளது. மேலும், கூடுதலாக 1,03,39,970 தடுப்பூசிகள் வழங்கப்படவிருக்கின்றன.
சுமார் 3.77 கோடி  கொவிட் தடுப்பூசி டோஸ்கள், மாநிலங்கள், யூனியன் பிரதேசங்கள் மற்றும் தனியார் மருத்துவமனைகள் வசம் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleseDetail.aspx?PRID=1748506
(Visitor Counter : 182
வணிகம் மற்றும் தொழில்துறை அமைச்சகம்
இ-வர்த்தகம் குறித்த தேசியக் கொள்கைக்குக் கட்டமைப்பை உருவாக்கும் சிந்தனையாளர்களின் முதலாவது கூட்டத்திற்கு சுரேஷ் பிரபு தலைமை வகித்தார்
இ-வர்த்தகம் குறித்த தேசியக் கொள்கைக்குக் கட்டமைப்பை உருவாக்கும் சிந்தனையாளர்களின் முதலாவது கூட்டம் மத்திய தொழில் வர்த்தகம் மற்றும் சிவில் விமானப் போக்குவரத்துத் துறை அமைச்சர் திரு.சுரேஷ் பிரபு தலைமையில் 24.04.2018 அன்று நடைபெற்றது.
இ-வர்த்தகம் குறித்த தேசியக் கொள்கைக்குக் கட்டமைப்பை உருவாக்கும் சிந்தனையாளர்கள் குழு அண்மையில் வர்த்தகத் துறையால் உருவாக்கப்பட்டது.
இ-வர்த்தகம் குறித்து விரிவான அனைத்தையும் உள்ளடக்கிய தேசியக் கொள்கையை உருவாக்கும் நோக்கத்துடன் டிஜிட்டல் பொருளாதாரம் மற்றும் இ-வர்த்தகத்துறையில் இந்தியா எதிர்கொள்ளும் சவால்கள் குறித்துச் சிந்தனையாளர்கள் கூட்டாகக் கருத்துப்பரிமாற்றம் செய்தனர். இ-வர்த்தகம் மற்றும் டிஜிட்டல் கட்டமைப்புப் போன்ற டிஜிட்டல் பொருளாதாரம், ஒழுங்குமுறை அமைப்பு, வரிவிதிப்புக் கொள்கை. தொடர் விரைவுத் தகவல், சர்வர் உள்நாட்டுமயம் வெளிநாட்டு நேரடி முதலீடு, தொடர்வு விரைவுத் தொழில்நுட்பம், திறன் மேம்பாடு மற்றும் வர்த்தகம் தொடர்பான அம்சங்கள் உள்ளிட்டவை சிந்தனையாளர்களால் விவாதிக்கப்பட்ட அம்சங்களில் சிலவாகும். இ-வர்த்தகத்தில் உலக நிலைமைகள் குறிப்பிட்ட பிரச்சினைகளில் உருவாகியுள்ள தேசிய நிலைமைகள் ஆகியவை சிந்தனையாளர்கள் குழு விவாதங்களின் மற்றொரு முக்கியப் பரிமாணமாகும்.
இ-வர்த்தகம் குறித்து இந்தியாவின் தேசியக் கொள்கைக்கு பரிந்துரைகளைத் தயார் செய்வதற்காகப் பணிக்குழு ஒன்றை அமைப்பது என்ற முடிவு சிந்தனையாளர்கள் குழுவின் முதலாவது கூட்டத்தின் முக்கிய விளைவாகும். மத்திய அரசிலிருந்தும், இ-வர்த்தக தொழில்துறையிலிருந்தும் பிரதிநிதிகள் மற்றும் இந்தத் துறை சார்ந்த அறிவுடன் கூடிய நிபுணர்களை உள்ளடக்கி இந்தப் பணிக்குழு பல்வேறு துணைக்குழுக்களாகப் பிரிக்கப்படும்.
ஆறு மாதங்களுக்குள் இந்தப் பணிக்குழு அதன் பரிந்தரைகளை இறுதி செய்யும்.
(Visitor Counter : 96
சிறப்பு சேவைகள் மற்றும் கட்டுரைகள்
பிரதமர் உழவர் உதவி நிதி திட்டம், உழவர்களுக்கு ஒரு வரப்பிரசாதம்
இத்திட்டத்தின் கீழ் இதுவரை உழவர்களுக்கு 75,000 கோடி ரூபாய் வழங்கப்பட்டுள்ளது
நாடு முழுவதும், முழு பொதுமுடக்கக் காலத்தில் இருந்தபோதிலும் உழவர்கள் தன்னலமின்றிக் கடுமையாக உழைத்ததன் காரணமாக எத்தனையோ பிரச்சினைகள் இருந்த போதிலும் நாடு பட்டினி இல்லாமல் இருந்தது.
இந்தக் கடினமான காலங்களில் நாட்டின் உணவுப் பாதுகாப்பை உறுதி செய்ததற்காக உழவர்களின் பங்களிப்பைப் பிரதமர் பாராட்டியதில் வியப்பில்லை. கோவிட்-19 நோயைப் புறந்தள்ளி, உழவர்கள் கடினமாக உழைத்து நல்ல அறுவடை தந்ததால்,80 கோடிக்கும் அதிகமான மக்களுக்கு, மத்திய அரசு, இலவச ரேஷன் பொருள்கள் அளிக்க முடிந்தது. பிரதமர் உழவர் உதவி நிதித் திட்டத்தின் கீழ் 8.5 கோடி விவசாயக் குடும்பங்களின் வங்கிக் கணக்குகளில் 17,000 கோடி ரூபாய் செலுத்தப்படும் என்று 9 ஆகஸ்ட் அன்று பிரதமர் அறிவித்தார். முதல் தவணையாக 2000 ரூபாய் உழவர்களுக்கு ஏப்ரல் மாதமே அளிக்கப்பட்டுவிட்டது. இதுவரை கடந்த ஒன்றரை ஆண்டு காலத்தில் பிரதமர் உழவர் உதவி நிதித் திட்டத்தின் கீழ், உழவர்களின் வங்கிக் கணக்குகளுக்கு 75,000 கோடி ரூபாய் நேரடியாக டெபாசிட் செய்யப்பட்டுள்ளது இத்திட்டத்தின் கீழ் உழவர்கள் ஒவ்வொருவருக்கும் மூன்று தவணைகளில் 2000 ரூபாய் என மொத்தம் 6000 ரூபாய் அளிக்கப்படும் சிறு, குறு விவசாயிகளுக்கு இது ஒரு வரப்பிரசாதமாக அமைந்துள்ளது. வேளாண்மை இயற்கையைச் சார்ந்ததாக இருப்பதால், உழவர்கள் தங்கள் செலவுகளைச் சமாளிக்க இத்தொகை உதவியாக இருக்கும். உழவர்களின் துன்பங்களைப் போக்குவதற்கு, குறிப்பாக பொது முடக்கக் காலத்தில் அவர்களுக்கு உதவுவதற்காக, மத்திய மாநில அரசுகள் பல்வேறு நடவடிக்கைகளை மேற்கொண்டு வருகின்றன.
பிரதமர் உழவர் உதவி நிதித் திட்டத்தை செயல்படுத்துவதற்காக மத்திய அரசுக்கு திருச்சிராப்பள்ளி, கரூர், பெரம்பலூர் ஆகிய இடங்களில் உள்ள உழவர்கள் நன்றி தெரிவித்துள்ளார்கள். கரூரில் குளித்தலை, தண்ணீர்ப்பள்ளியைச் சேர்ந்த திரு.மணி என்கிற உழவர் அரசின் உதவியைப் பாராட்டியதோடு, பொதுமுடக்கக் காலத்தில் வருமானம் எதுவும் இல்லை என்பதால் இந்த உதவித்தொகையை மேலும் அதிகரிக்கும்படி அரசைக் கேட்டுக் கொண்டார். பெரம்பலூரில் உள்ள பொம்மனப்படியை சேர்ந்த உழவர் திரு. சின்னசாமி, கரூர் குளித்தலையைச் சேர்ந்த உழவர்கள் திரு பிரவீன், திரு.ராமதுரை பொதுமுடக்கக் காலத்தின் போது முன்னதாகவே வங்கிக் கணக்கில் செலுத்தியதற்காக நன்றி தெரிவித்தார்கள். இந்தியாவை சுயசார்பு இந்தியாவாக உருவாக்க வேண்டும் என்று, குறிப்பாக பொதுமுடக்கக் காலத்தில், சுயசார்பு இந்தியாவை உருவாக்க வேண்டும் என்று பிரதமர் விடுத்த அறைகூவலை, உழவர்கள் முழுமையாக ஏற்றுக்கொண்டுள்ளனர். இந்தியாவை, உணவுப் பாதுகாப்பில், சுயசார்பு நிலையை அடையச் செய்து, கோவிட்-19 நோய்க்கு எதிரான அரசின் போராட்டத்திற்கு உழவர்கள் தான் உதவியுள்ளனர். இதனால் இந்தியா, தனது குடிமக்களுக்குத் தேவையான உணவு தானியங்களை உற்பத்தி செய்ததோடு மட்டுமல்லாமல், இவை தேவைப்படும் பிற நாடுகளுக்கும் ஏற்றுமதி செய்யும் தயார் நிலையில் உள்ளது. தேசம் உழவர்களுக்கு நன்றிக் கடன்பட்டுள்ளது என்பதை, உழவர்கள் தொடர்ந்து வேளாண்மையில் ஈடுபட உதவுவதற்காக பல திட்டங்களை செயல்படுத்துவதன் மூலம் மத்திய அரசு வெளிப்படுத்துகிறது.
(Visitor Counter : 63
நுகர்வோர் நலன், உணவு மற்றும் பொது விநியோகம் அமைச்சகம்
சிந்தனை முகாம்கள் புதுமைக் கருத்துக்களை வெளிப்படுத்த அதிகம் வாய்ப்பளிக்கின்றன: மத்திய அமைச்சர் திரு பியூஷ் கோயல்
சிந்தனை முகாம்கள் புதுமைக் கருத்துக்களை வெளிப்படுத்த அதிக வாய்ப்புகளை ஏற்படுத்தித் தருவதாக மத்திய உணவு மற்றும் நுகர்வோர் விவகாரங்கள் துறை அமைச்சர் திரு பியூஷ் கோயல் கூறியுள்ளார். ஃபரிதாபாத்தில் ஏப்ரல் 27 மற்றும் 28-ம் தேதிகளில் உணவு மற்றும் நுகர்வோர் விவகாரங்கள் துறை அமைச்சகம் 2 நாள் சிந்தனை முகாம் நிகழ்ச்சியை நடத்தியது.
இதன் நிறைவு நாள் நிகழ்ச்சியில் அமைச்சர் திரு பியூஷ் கோயல் பங்கேற்று பேசுகையில், இது போன்ற சிந்தனை முகாம்கள் அடிக்கடி நடைபெற வேண்டும் என்று கூறினார். கருத்துக்களை சொல்வதில் உள்ள தயக்கத்தை தவிர்த்து சிந்தனைகளையும், யோசனைகளையும் தடையற்ற முறையில் வெளிப்படுத்த இந்த முகாம்கள் உதவும் என்று அவர் தெரிவித்தார்.
முன்னதாக தொடக்க நாள் நிகழ்ச்சியில் கலந்துகொண்டு பேசிய உணவு மற்றும் நுகர்வோர் விவகாரங்கள் துறை இணையமைச்சர் சாத்வி நிரஞ்சன் ஜோதி, அனைவருக்கும் உணவுப் பாதுகாப்பை உறுதி செய்ய வேண்டும் என்ற அரசின் தொலைநோக்குப் பார்வையை முழுமையாக எட்டுவதற்கான நடைமுறைகளை அதிகாரிகள் மேற்கொள்ள வேண்டும் என்று கேட்டுக்கொண்டார். இந்த 2 நாள் சிந்தனை முகாமில் மத்திய உணவு மற்றும் நுகர்வோர் விவகாரங்கள் துறை செயலாளர் திரு சஞ்சீவ் சோப்ரா உட்பட
100-க்கும் மேற்பட்ட உயர் அதிகாரிகள் பங்கேற்றனர்.
அறிவியல் மற்றும் தொழில்நுட்பத்துறை
தொலை-மருத்துவ தொழில்நுட்பம் இந்தியாவின் எதிர்கால சுகாதார சேவைகள் அமைப்பின் முக்கிய தூணாக விளங்கும்: மத்திய அமைச்சர் டாக்டர் ஜிதேந்திர சிங்
இந்தியாவின் எதிர்கால சுகாதார சேவைகள் அமைப்பின் முக்கிய தூணாக தொலை-மருத்துவ தொழில்நுட்பம் விளங்கும் என்று மத்திய அறிவியல் மற்றும் தொழில்நுட்பத்துறை இணை அமைச்சரும் ; புவி அறிவியல் துறை இணை அமைச்சரும் ; பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளித்துறை இணை அமைச்சருமான டாக்டர் ஜிதேந்திர சிங் கூறியுள்ளார்.
வாரணாசியில் உள்ள பெனாரஸ் ஹிந்து பல்கலைக்கழகத்தில் இன்று, தொலைநிலை -டிஜிட்டல் மருத்துவ சேவை முன்னோடித் திட்டத்தைத் தொடங்கி வைத்த டாக்டர் ஜிதேந்திர சிங், தொலை-மருத்துவம் போன்ற புதுமையான சுகாதாரத் தீர்வுகள் மூலம் ஒவ்வொரு ஆண்டும் 4 முதல் 5 பில்லியன் அமெரிக்க டாலர்கள் வரை இந்தியாவால் சேமிக்க முடியும் என்றும் பாதிக்கும் மேற்பட்ட வெளிநோயாளி ஆலோசனைகளுக்கு மாற்றாக இது அமையும் என்றும் கூறினார்.
அனைவருக்கும், குறிப்பாக கிராமப்புற மற்றும் அணுக முடியாத பகுதிகளில் வசிக்கும் ஏழைகளுக்கு, மருத்துவ சேவைகளை எளிதில் அணுகக்கூடியதாகவும், கிடைக்கக்கூடியதாகவும், மலிவானதாகவும் இருப்பதை உறுதி செய்வதற்கான அடுத்த கட்ட நடவடிக்கையாக பிரதமர் திரு நரேந்திர மோடியின் டிஜிட்டல் சுகாதார இயக்கம் இருப்பதாக அமைச்சர் கூறினார்.
நாட்டின் தொலைமருத்துவ சேவைகள், நேரில் மருத்துவ ஆலோசனையை பெறுவதை விட 30% செலவு குறைவானவையாக உள்ளன என்று டாக்டர் ஜிதேந்திர சிங் மேலும் தெரிவித்தார்.
தொலைமருத்துவ தொழில்நுட்பம் நாட்டில் சில காலமாக நடைமுறையில் இருந்தபோதிலும், கோவிட் நோய்க்கு பிந்தைய காலத்தில் டிஜிட்டல் சுகாதார சூழலியலுக்கு பிரதமர் திரு மோடி அளித்த உந்துதலை தொடர்ந்து ஊக்கம் பெற்றிருப்பதாக அவர் கூறினார்.
மேலும் தகவல்களுக்கு, இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1786590
சிறப்பு சேவைகள் மற்றும் கட்டுரைகள்
சர்வதேச யோகா தினத்தின் ஒரு பகுதியாக ‘மாற்றுத்திறனாளி சிறார்களுக்கான யோகா’ நிகழ்வுக்கு மாற்றுத்திறனாளிகளுக்கு அதிகாரமளித்தலுக்கான தேசியக் கல்வி நிறுவனம் ஏற்பாடு செய்துள்ளது
யோகா பற்றி உலகளவில் விழிப்புணர்வை ஏற்படுத்த சர்வதேச யோகா தினம் ஒவ்வொரு ஆண்டும் ஜூன் 21 அன்று கொண்டாடப்படுகிறது. இதையொட்டி தேசிய இணையவழிக் கருத்தரங்கிற்கு மாற்றுத்திறனாளிகளுக்கு அதிகாரமளித்தலுக்கான தேசியக் கல்வி நிறுவனம் ஏற்பாடு செய்துள்ளது. ‘மாற்றுத்திறனாளி சிறார்களுக்கான யோகா’ என்ற இந்தக் கருத்தரங்கு சென்னையையடுத்த முட்டுக்காடில் உள்ள இந்தக் கல்வி நிறுவன வளாகத்தில் 2023, ஜூன் 20 அன்று காலை 11 மணியிலிருந்து 12.30 மணி வரை நடைபெறும்.
இந்தக் கருத்தரங்கில் https://youtube.com/live/buiE3uzD-D4?feature=share என்ற யூடியுப் இணைப்பு மூலம் 2000-க்கும் அதிகமானோர் பங்கேற்பார்கள் என்று எதிர்பார்க்கப்படுகிறது. கடந்த 10 ஆண்டுகளாக மாற்றுத்திறனாளி சிறார்களுக்கான யோகாவை வடிவமைத்து நடத்தி வருவதாக இந்தக் கல்வி நிறுவனத்தின் இயக்குநர் டாக்டர் நிசிகேத ரௌத் தெரிவித்தார்.
அனைவரையும் உள்ளடக்கிய யோகா விழா 2023 ஜூன் 21 அன்று காலை 10 மணி முதல் நண்பகல் 12 மணி வரை நடைபெறும். இந்த நிகழ்வின் போது, பர்வதாசனா, யோகமுத்ராசனா, ஜானுசிராசனா, வஜ்ராசனா, பாலாசனா, சேதுபங்தாசனா, புஜங்காசனா, தனுராசனா, அர்தஷலபாசனா, பாதஹஸ்தாசனா, திரிகோணாசனா போன்ற யோகாசனங்கள் இடம்பெறும்.
சுகாதாரம் மற்றும் குடும்ப நலத்துறை அமைச்சகம்
கோவிட்-19 குறித்த அண்மைச் செய்திகள்
கோவிட்-19 நோய்த் தாக்குதலைத் தடுத்தல், கட்டுப்படுத்துதல் மற்றும் நோயாளிகளைக் கையாள்வதில் மாநிலங்கள் / யூனியன் பிரதேசங்களின் கூட்டு முயற்சியுடன் மத்திய அரசு படிப்படியான, ஆக்கபூர்வ முன்கூட்டிய நடவடிக்கைகள் பலவற்றை எடுத்து வருகிறது. அவை மிக உயர்நிலையில் மறுஆய்வு செய்யப்பட்டு கண்காணிக்கப்படுகின்றன.
86,110 பேர் இப்போது கோவிட் நோய்த் தாக்குதலுக்கான சிகிச்சை பெற்று வருகின்றனர். இதுவரையில் 67,691 பேர் குணம் பெற்றிருக்கிறார்கள். கடந்த 24 மணி நேரத்தில் 3,266 பேர் குணம் பெற்றுள்ளனர். இதன் மூலம் நோய்த் தாக்குதலுக்கு ஆளானவர்களில் குணம் அடைபவர்களின் எண்ணிக்கை 42.75 சதவீதமாக உயர்ந்துள்ளது.
கோவிட்-19 குறித்த நுட்பமான தகவல்கள், வழிகாட்டுதல்கள் , அறிவுறுத்தல்கள் குறித்த ஆதாரப்பூர்வமான, அண்மைத் தகவல்களுக்கு பின்வரும் இணைப்புகளை அடிக்கடி பாருங்கள் : https://www.mohfw.gov.in/ மற்றும் @MoHFW_INDIA.
கோவிட்-19 தொடர்பான தன்மைகள் குறித்த விசாரணைகளை technicalquery.covid19[at]gov[dot]in க்கும், மற்ற விசாரணைகளை ncov2019[at]gov[dot]in மற்றும் @CovidIndiaSeva -க்கும் அனுப்பலாம்.
கோவிட் -19 குறித்த ஏதும் தகவல்கள் தேவைப்பட்டால், தயவுசெய்து சுகாதாரம், குடும்ப நல அமைச்சக ஹெல்ப்லைன் எண்களுக்குத் தொடர்பு கொள்ளுங்கள் : +91-11-23978046 அல்லது 1075  . மாநிலங்கள் மற்றும் யூனியன் பிரதேசங்களின் ஹெல்ப்லைன்களின் பட்டியல் கீழே உள்ள இணையச் சுட்டியில் தரப்பட்டுள்ளது:
(